༄༅། །འབུལ་ཆོག་བཞུགས་སོ། ། ཐམས་ཅད་མཁྱེན་པ་ལ་ཕྱག་འཚལ་ལོ། །འདིར་བསླབ་པ་བསྲུང་མི་ནུས་པས་སླར་འབུལ་བར་འདོད་ན། གང་ལ་འབུལ་བའི་ཡུལ། མིའི་འགྲོ་བ་ཡིན་པ། སྨྲ་ཤེས། དོན་གོ། ཤེས་པ་རང་བཞིན་དུ་གནས་པ། མ་ནིང་དང་མཚན་གཉིས་མ་ཡིན་པ་སྟེ་ཐ་སྙད་ལྔ་དང་ལྡན་པའི་གང་ཟག་སོ་སྐྱེས་ཕལ་པ་ལྟ་བུ། གི་དྲུང་དུ་དབེན་པ་མ་ཡིན་པའི་གནས་སུ། གང་གི་འབུལ་བ་པོ་སྨྱོ་བ་སེམས་འཁྲུག་པ། མྱོས་པ། གླེན་པ། ལྐུག་པ། འོན་པ། གཉིད་ལོག་པ། སྙོམས་འཇུག །སྤྲུལ་པ། དུད་འགྲོའི་གཟུགས་བརྙན། དབེན་པ། སོགས་མ་ཡིན་པའི་གང་ཟག་གིས་འབུལ་འདོད་ཀྱི་ཀུན་སློང་དང་ལྡན་པས་སླར་འབུལ་བར་བྱ་སྟེ། དེའི་འབུལ་ཆོག་ནི། ཚེ་དང་ལྡན་པ་དགོངས་སུ་གསོལ། བདག་མིང་འདི་ཞེས་བྱ་བས་དགེ་ཚུལ་གྱི་སྡོམ་པ་འབུལ་ལོ། །བདག་དགེ་བསྙེན་དུ་བཟུང་དུ་གསོལ་ཞེས་བརྗོད་དུ་གཞུག །དེ་ལྟར་ཕུལ་བའི་ཕན་ཡོན་ཀྱང་། ཇི་སྐད་དུ། གང་ཞིག་བསླབ་ལ་མི་གནས་པ། །བདེ་གཤེགས་རྒྱལ་མཚན་འཆང་བ་ལས། །བསླབ་ལ་མི་གནས་སྐད་ཅིག་ལ། །གཟུགས་བོར་ཁྱིམ་པར་གནས་པ་བཟང་། །ཞེས་དང་། བདེ་བར་གཤེགས་པའི་རྒྱལ་མཚན་འཛིན། །གཟུགས་ཙམ་ལ་ནི་བརྟེན་ནས་སུ། །གླང་ཆེན་སྣ་ལ་རལ་བཏགས་སམ། །སྦྲུམ་མ་སྐྱུར་རྩི་འཐུངས་པ་ལྟར། །མི་དེ་ཉི་མ་གཅིག་ལ་ཡང་། །སྡིག་པའི་ས་བོན་དཔག་མེད་དང་། །རང་ལ་གནོད་པ་སྣ་ཚོགས་པ། །བྱེད་པར་འགྱུར་བ་ཁོ་ན་ཡིན། །ཞེས་གསུངས་པ་ལྟར་སྡོམ་པ་སླར་བླང་དུ་ཡོད་པ་དང་། རྒྱུད་གསོར་མི་རུང་དུ་མི་འགྱུར་བ་ལ་སོགས་པའི་ཕན་ཡོན་ཡོད་དོ། །འདིར་དགེ་ཚུལ་འབུལ་ཆོག་ཙམ་བརྗོད་ཀྱི་གཞན་དུ་དགེ་སློང་འབུལ་ན། དགེ་སློང་གི་སྡོམ་པ་འབུལ་ལོ། །བདག་དགེ་ཚུལ་དུ་བཟུང་དུ་གསོལ། །ཞེས་དང་། གཞན་ཡང་སྡོམ་པའི་ངོ་བོ་དང་༡། ༡བསླབ་པ་འབུལ་ལོ། ། ༢རྩ་བ་དང་། ༢སངས་རྒྱས་འབུལ་ལོ། ། ༣རྒྱུ་དང་། ༣འདུལ་བ་འབུལ་ལོ་ཞེས་སོགས། ཉེ་སྦྱོར་འབུལ་བ༤། ༤སློབ་དཔོན་འབུལ་ལོ་ཞེས་སོགས། བསླབ་པའི་བཏང་མཚམས༥། ༥བདག་ཟ་མའོ་ཞེས་སོགས། ༦གྲོགས་སྤང་བའི་༦བདག་ཚངས་པར་འབུལ་ལོ་ཞེས་སོགས། །མཆན། ཆོ་ག་རྣམས་ཀྱང་གསུངས་ཏེ་དགོས་ན་ཇི་ལྟར་རིགས་པར་སྦྱར་རོ། །ཕམ་པ་འཆབ་བཅས་ཅན་ལའང་སྡོམ་པ་ཡོད་པ་འབུལ་དུ་རུང་ཞིང་། རྒྱུད་གསོར་མི་རུང་དུ་ཉམས་པའི་ཕྱིར་འབུལ་ཀྱང་། སླར་སྐྱེ་བ་ནི་མ་ཡིན་པས་ཁྱད་པར་ཡོད་ལ། འོན་ཀྱང་བར་མ་རབ་བྱུང་ཙམ་ལེན་དུ་རུང་བར་བཞེད་དོ། ། ཞེས་པའང་དྷརྨཱ་ཤྲཱིས་ཟིན་བྲིས་སུ་བྱས་པའོ། ༈ ། དགེ་སློང་མི་འདོད་པའམ། མངོན་པར་མི་དགའ་བའམ། སྒྱིད་ལུག་པའམ། དམུས་ཕྱུང་བའམ། ཐེ་ཚོམ་ཟ་བའམ། སྨོད་པའམ། དགེ་སྦྱོང་གི་ཚུལ་བཏང་བར་འདོད་པས། འདི་སྐད་ཅེས། ཚེ་དང་ལྡན་པ་དགོངས་སུ་གསོལ། བདག་མིང་འདི་ཞེས་བགྱི་བས་བསླབ་ངོ་བོ། པ་འབུལ་ལོ། །ཞེས་ཟེར་ན་བསླབ་པ་འབུལ་བ་ཡིན་ནོ། །སངས་རྒྱས་དང་ཆོས་རྩ་བ་དང་དགེ་འདུན་འབུལ་ལོ། །ཟེར་ན་བསླབ་པ་ཕུལ་བ་ཡིན་ནོ། །མདོ་རྒྱུ་སྡེ་དང་འདུལ་བ། མ་མོ་འབུལ་ལོ། །ཟེར་ན་བསླབ་པ་འབུལ་བ་ཡིན་ནོ། །མཁན་ཉེ་སྦྱོར་པོ་དང་སློབ་དཔོན་ཉེ་སྦྱོར། འབུལ་ལོ། །ཟེར་ན་བསླབ་པ་ཕུལ་བ་ཡིན་ནོ། །བདག་ཁྱིམ་པའམ། དགེ་ཚུལ་ལམ། བསླབ་པའི་གཏོང་མཚམས། མ་ནིང་ངམ། དགེ་སློང་མ་སུན་ཕྱུང་བའམ། ཕ་མ་དགྲ་བཅོམ་བསད་པའམ། དགེ་འདུན་དབྱེན་ནམ། ཁྲག་འབྱིན། མུ་སྟེགས། མུ་སྟེགས་ཞུགས། རྐུ་ཐབས། ཐ་དད་པ། གནས་པར་མི་བྱ་བར་བཟུང་དུ་གསོལ། ཟེར་ན་བསླབ་པ་ཕུལ་བ་ཡིན་ནོ། །ཚེ་དང་ལྡན་པ་དགོངས་སུ་གསོལ། ཚངས་པར་སྤྱོད་པ་སྤྱད་དཀའོ། །རབ་ཏུ་དབེན་པར་བགྱིད་དཀའོ། །སོགས་ཟེར་ཡང་། གོང་མ་འདི་རྣམས་གང་རུང་མ་ཟེར་བས། བསླབ་པ་ཉམས་པར་བྱས་ལ་བསླབ་པ་ཕུལ་བ་མ་ཡིན་ནོ། ༈ །སྔ་ཕྱི་གཉིས་ཀ་ཟེར་ན། བསླབ་པ་ཉམས་པར་ཡང་བྱས་ལ་ཕུལ་བའང་ཡིན་ནོ། །བསླབ་པ་མ་ཕུལ་ཞིང་བསླབ་པ་ཉམས་པ་མ་བྱས་པ་ནི། །རྣམ་པ་དེ་དག་ལས་ལྡོག་པའོ། ། ཞར་བྱུང་གི་ཉེར་མཁོ་ཡིན་ནོ།། །།